הוועדה המיוחדת לזכויות הילד, כנסת 18, פרוטוקול מספר 32, 2010-01-05 10:00

אופיר אקוניס: בוקר טוב.

אופיר אקוניס: אני מתנצל על האיחור, אנחנו בטיפול בנושא אחר שהיה על שולחננו אתמול ולקראת טיפול בנושא שיעלה על שולחננו בעוד שעה וחצי.

אופיר אקוניס: הכול מאוד חשוב, אבל אמרתי להם שעכשיו אנחנו עוצרים הכול לטובת המשך הטיפול שלנו בנושא מפוני גוש קטיף.

אופיר אקוניס: כידוע לכם, אני החלטתי כאשר התמניתי ליושב ראש ועדת הכלכלה לקיים דיוני סטטוס בנושא הטיפול במפוני גוש קטיף אחת לשלושה חודשים.

אופיר אקוניס: הדיון הראשון היה ב-3 באוגוסט, אחר-כך ב-14 באוקטובר; ב-5 בנובמבר היינו בסיור בניצן ועוד לפני כן היינו גם בחבל לכיש.

אופיר אקוניס: איתי נמצא, כמובן, חבר הכנסת דני דנון, יושב ראש הוועדה לזכויות הילד, ואנחנו כאן בישיבה משותפת, כפי שקבענו בישיבה הקודמת.

אופיר אקוניס: צריך לומר את הדברים: מאז שהממשלה החדשה הושבעה ונכנסה לפעילותה השוטפת הדברים מתחילים לזוז.

אופיר אקוניס: חודש פורום המנכ"ל עם מנכ"ל משרד ראש הממשלה, אנחנו מקיימים את הישיבות כאן.

אופיר אקוניס: זאת אומרת, השלטון החדש בהחלט מקדם דברים שהיו תקועים במשך שלוש שנים, אבל עדיין קיימים חסמים בירוקרטיים שהם מטבע הבירוקרטיה הישראלית.

אופיר אקוניס: אותם אנחנו מנסים להסיר ומצליחים גם להסיר במידה רבה.

אופיר אקוניס: אני רוצה לשמוע כרגע את חבר הכנסת דנון, אם אתה רוצה לומר דברים בפתיחת הדיון, ולאחר מכן נתחיל לטפל בנושאים שעלו על שולחננו.

אופיר אקוניס: נתחיל בבדיקת סטטוס של יישוב הקבע מבקיעים, אבל לפני כן חבר הכנסת דנון, אולי כמה מילים.

דני דנון: אנחנו היינו בסיור של הוועדה לזכויות הילד לפני חודש ימים והתרשמנו מהשינוי, אבל רצינו לשמוע האם דברים זזו מבחינת התקציבים בנושא החינוך.

דני דנון: אני רואה שאין פה נציגים של המדריכים.

דני דנון: אבל אני רוצה לשמוע האם שכר המדריכים הוסדר לשנת 2010 או שזה ששוב זה על כרעי תרנגולת, וכל פעם אתם רודפים אחרי התקציב שהובטח למנהל חברה ונוער.

דני דנון: גם בנושא הבנייה של מוסדות חינוך רואים שיש התקדמות- -

אופיר אקוניס: אתה גם היית בניצן?

דני דנון: כן.

דני דנון: התמקדנו בנושא החינוך ופגשנו את מדריכי הנוער ואת נציגי היישובים.

דני דנון: בשני הנושאים האלה חשוב לקבל תשובות האם יש התקדמות בשכר המדריכים, שכר הפעילות של הנוער ובנושא בניית המבנים.

דני דנון: כולם מסכימים שצריך לבנות במוסדות חינוך, השאלה היא איפה זה עומד בפועל.

דני דנון: אני רואה פה נציגים של המועצות האזוריות, שהם אמונים על מתן התשובות האם הגיע הכסף או לא הגיע בפועל.

אופיר אקוניס: איפה החבר'ה של מבקיעים?

אופיר אקוניס: אני לא רואה אותם.

אופיר אקוניס: אה, כן, נפגשנו.

אופיר אקוניס: אם כך, נבדוק את כל הדברים האלה.

אופיר אקוניס: נתחיל באמת דווקא ממבקיעים, ואחר כך נעבור לשרשרת הבדיקה של שאר הדברים: נטפל בתקציב גני הילדים, מימוש פרוגרמות חקלאיות, תעסוקה.

אופיר אקוניס: יש הפנייה של מר דיין בנושא מצב העסקים שפונו מארז, דבר שגם עולה בכל פעם בישיבות.

אופיר אקוניס: את כל הדברים האלה נרכז וננסה לקבל עליהם תשובות כבר עכשיו.

אופיר אקוניס: בנצי ליברמן לא הגיע?

עמיחי פילבר: בנצי יגיע תוך כמה דקות.

אופיר אקוניס: אני מברך אתכם על כניסתכם לתפקיד, מר פילבר הצעיר, ואת בנצי ליברמן שנחכה לו לברך אותו.

אופיר אקוניס: אתה עוזר שלו?

עמיחי פילבר: אני העוזר שלו.

אופיר אקוניס: וגם שיניתם את השם בינתיים.

עמיחי פילבר: ברוח התנופה.

אופיר אקוניס: אז זה גם חייב לקבל תנופה.

אופיר אקוניס: תכף גם נשמע אתכם.

עמיחי פילבר: נחכה שבנצי יגיע.

אופיר אקוניס: בסדר.

אופיר אקוניס: נפתלי יונה, בבקשה.

נפתלי יונה: אני מעדיף שבנצי ליברמן יהיה כאן, אבל אני אומר את דבריי כבר עכשיו.

נפתלי יונה: כשהייתם אצלנו נתתי סקירה שהחוזה לא מקוים בחלקו הגדול; ישנן שם תשתיות שלא מחוברות ביישוב הקבע.

נפתלי יונה: יש שם אוכלוסייה מאוד מבוגרת – בני 80, ניצולי שואה – שכל החוטים מסתובבים מעבר לראשם.

נפתלי יונה: כמו כן, תשתיות לבתי אריזה, קירות תמך.

נפתלי יונה: לשמחתי, הוזמנו לישיבה אצל בנצי ליברמן אחרי הביקור שלכם, ושם שמנו את כל הבעיות על השולחן.

נפתלי יונה: כל העוזרים והפקידים שלו היו שם, והוא דרש מהם תשובות תוך יומיים-שלושה.

נפתלי יונה: לצערי הרב, לא קיבלנו תשובות תוך יומיים-שלושה.

נפתלי יונה: אני התקשרתי שוב לעוזרים שלו אחרי שבוע, ושוב לא הייתה תשובה, ואחרי שבועיים שוב לא הייתה תשובה, וגם היום לא הייתה תשובה.

נפתלי יונה: ציפיתי היום לקבל תשובה.

אופיר אקוניס: עמיחי, יש לך תשובה?

עמיחי פילבר: זה היה לפני שנכנסתי.

אופיר אקוניס: מתי נכנסתם?

עמיחי פילבר: בנצי נכנס בסוף אוקטובר, ואני נכנסתי לקראת סוף נובמבר.

אופיר אקוניס: יש לך מידע כלשהו?

אופיר אקוניס: אתה יכול לסבר את אוזננו בנושא מבקיעים?

עמיחי פילבר: לא.

עמיחי פילבר: אני ממש לא בקי בחומר הזה.

אופיר אקוניס: עוד לא נכנסת לעניין.

אופיר אקוניס: מישהו אחר יכול לסייע למר פילבר?

לאה ורון: יעקב נמצא פה מתנופה?

אופיר אקוניס: אתם רוצים לחכות?

קריאה: נחכה לבנצי.

אופיר אקוניס: טוב, נחכה לבנצי.

אופיר אקוניס: נעבור לתקציב גני הילדים ליישובי הקבע.

דני דנון: לפני גני הילדים, אני רוצה לדעת מה קורה עם שכר המדריכים.

דני דנון: הייתה התחייבות לשר החינוך בנושא להעביר את התקציב ל-2010-2009.

אופיר אקוניס: איפה נציגי משרד החינוך?

קריאה: יש פה שלושה.

זאב אלדר: אני מפקח כולל במחוז דרום של משרד החינוך.

זאב אלדר: שכר מדריכי הנוער שפגשנו בניצן מוסדר גם לשנת 2010.

זאב אלדר: זה עניין של כמה ימים שתהיה הרשאה תקציבית, והעניין הזה יוסדר.

זאב אלדר: לא צריכה להיות בעיה עד סוף שנת הלימודים, דהיינו אוגוסט 2010.

דני דנון: נמצא פה גזבר המועצה האזורית?

ערן רון: אני גזבר המועצה האזורית לכיש.

דני דנון: לא מהמועצה האזורית לכיש, מניצן.

אופיר אקוניס: הוא לא בא.

דני דנון: הם תמיד טוענים שזה תקוע במערכות, ובפועל הם לא רואים את הכסף.

זאב אלדר: אני בדקתי אתמול את ראש המועצה ואת עוזרתו הנאמנה, והעניין הזה גם- -

דני דנון: זה על דעתם, אתה אומר.

זאב אלדר: אני לא מייצג אותם כאן, אני מייצג את משרד החינוך.

זאב אלדר: אבל הם גם יודעים שזה נפתר.

אופיר אקוניס: אם אנחנו בענייני חינוך, אז אף על פי שאנחנו בעניין של תקציבי חינוך, אני מניח שתהיה פה כבר תשובה.

אופיר אקוניס: חמוטל מוועד מתיישבי גוש קטיף, את רוצה להציג את הבעיה של תקציב גני הילדים ליישובי קבע?

אופיר אקוניס: את בעצם אומרת שהתקציב אינו מספיק.

חמוטל כהן: אני אתן לערן ממועצה אזורית לכיש להציג את זה.

אופיר אקוניס: הבעיה היא בלכיש או גם בניצן?

חמוטל כהן: אני ארחיב לפני שהוא ידבר.

חמוטל כהן: הוא יציג את הדוגמה של לכיש.

אופיר אקוניס: בסדר.

חמוטל כהן: הבעיה היא שתקציב להקמת כיתה של גן ילדים, לפי התקן, הוא כ-500 אלף ₪.

חמוטל כהן: בדרך כלל סומכים על הרשות המקומית שתשלים את הסכום שמגיע.

חמוטל כהן: אבל מכיוון שמדובר על יישובי קבע רבים שהולכים וקמים, ואנחנו מדברים על עשרות כיתות שקמות בבת-אחת בכל מועצה, זה תקציב שהמועצה מתקשה להתמודד איתו.

חמוטל כהן: ערן ממועצה אזורית לכיש יכול לתת דוגמה מה קורה במועצה האזורית שלו, ונוכל דרך הדוגמה להבין מה קורה בשאר המועצות.

אופיר אקוניס: היה מבנה שאני ראיתי שאמור היה להתחיל.

אופיר אקוניס: זה היה גן או בית ספר, וזה היה בשומריה?

אופיר אקוניס: איפה זה היה?

אופיר אקוניס: אחר כך הבאתם לשם את ראש הממשלה.

2538: בשומריה.

אופיר אקוניס: נכון.

אופיר אקוניס: אז זה בסדר?

אופיר אקוניס: הכול כבר סודר שם?

אופיר אקוניס: זה היה שם בתהליך סופי של בנייה, אם אינני טועה.

2538: חצי בית ספר עובד, החצי השני מחכה לשלב הבא.

אופיר אקוניס: לְמה?

2538: חצי בית ספר עובד.

2538: החצי השני לא קשור - -

אופיר אקוניס: אבל אין בעיה בירוקרטית, זה תהליך בנייה פשוט?

אופיר אקוניס: לומדים בו כבר?

2538: ודאי.

אופיר אקוניס: יופי.

אופיר אקוניס: טוב לשמוע.

ערן רון: בעניין השאלה האם המועצה האזורית לכיש היא הבעיה – להפך.

ערן רון: המועצה האזורית לכיש, כמו שכולם יודעים, מקדמת בחום ובאהבה את מפוני גוש קטיף אלינו, אבל אין לה יכולות כלכליות לממן תקצובים נוספים.

ערן רון: זאת אומרת לא סביר שיהיה מצב שבו הוותיקים בעצם מממנים את החדשים, זה מצב לא בריא.

ערן רון: בפועל אושרו בהחלטת הממשלה הקמתם של תשעה גנים: שלושה בגבעת חזן, שלושה בנטע, שניים בקטיף ואחד בכרם עמי.

ערן רון: התקציב שהחליטה עליו הממשלה הוא 500 אלף ₪ לגן.

ערן רון: בגדול – מדובר בתת תקצוב.

אופיר אקוניס: בוודאי.

ערן רון: משרד החינוך מתקצב אותו ב-602 אלף ₪ פלוס תוספות.

ערן רון: בפועל הקמת כל גן מסתכמת ב-80 אלף ₪ בערך.

ערן רון: לפי תשעה גנים נוצר גירעון של למעלה מ-2 מיליון ₪ שצריך לחשוב מי יתקצב אותו.

אופיר אקוניס: זה בעצם מה שחמוטל אמרה בנושא הזה – ביקשה תוספות תקציב.

אופיר אקוניס: עמיחי, תבדוק איפה בנצי, כי אנחנו מתחילים לקדם את הדיון.

אופיר אקוניס: הוא בבניין?

עמיחי פילבר: - - -

לאה ורון: הישיבה תואמה איתו.

אופיר אקוניס: הישיבה התחילה ב-10:00.

לאה ורון: אנחנו לא קבענו את הישיבה לפני שהנושא תואם איתו.

אופיר אקוניס: אני חייב להגיד לך ששרים בממשלה מגיעים בזמן.

אופיר אקוניס: כדאי שגם ראש מנהלת תנופה יגיע בזמן, אנחנו מקיימים את זה פה כדי לקדם את עניינם של מגורשי גוש קטיף.

2538: תן קצת כבוד לבני עקיבא.

אופיר אקוניס: יש להם זמן אחר?

2538: אתמול חגגו להם פה 80.

אופיר אקוניס: בגלל החגיגות, הבנתי.

אופיר אקוניס: החגיגות נמשכו לתוך הלילה.

ערן רון: אני אומר עוד שתי מילים.

ערן רון: עדיין לא דיברנו על בעיות נוספות שקשורות בניהול השוטף של הדברים.

ערן רון: אבל אני מבקש לומר לחבר הכנסת דני דנון ולנציג משרד החינוך שזה לא נכון, לדעתי, להגיד בתחילת שנת 2010 שעדיין אין הרשאות תקציביות ושזה יהיה בסדר, כי הרשות מחויבת להגיש תקציבים לפני כן.

ערן רון: לדעתי, זה לא נכון בראייה כוללת.

ערן רון: צריך להגיש את התקציבים ל-2010 לפני 2010.

אופיר אקוניס: מה התוספת שאתם צריכים?

ערן רון: הם יודעים בגדול.

אופיר אקוניס: מי זה "הם"?

ערן רון: משרד החינוך.

ערן רון: הוא יודע מהם התקציבים.

ערן רון: התקציבים בנושא הזה בסך הכול סבירים, אבל ראוי שהם יגיעו לפני השנה השוטפת ולא במהלכה.

אופיר אקוניס: מתוך תשעת גני הילדים שהממשלה החליטה לתקצב, מה המצב?

ערן רון: לגבי מה שאמרתי קודם לא השתנה כלום.

ערן רון: יש גירעון של למעלה מ-2 מיליון שקל רק בהקמה.

אופיר אקוניס: כולם עכשיו בהליך הקמה?

ערן רון: הם לא בהליך הקמה עד שיחליטו- -

אופיר אקוניס: כמה מתוך התשעה יאוישו בספטמבר 2010?

אסנת קמחי: בספטמבר 2010 לא יהיה אכלוס.

אופיר אקוניס: נכון, עדיין לא יהיה אכלוס.

ערן רון: גם לא תהיה הקמה עד שלא יימצא פתרון לגירעון הזה.

אופיר אקוניס: משה, תן לנו סקירה קצרה, ואז נחבר את לוחות הזמנים.

אופיר אקוניס: כשאני הייתי הבולדוזרים על הגבעות.

2538: הבולדוזרים עוד מעט יורדים מהגבעות.

2538: בסוף פברואר-מרס, מקסימום ב-1 באפריל הבולדוזרים יורדים מהגבעות.

2538: היעד לאכלוס של מוסדות החינוך שהזכיר אותם גזבר המועצה הוא א' באלול תשע"א או ב-1 בספטמבר 2011.

2538: כל לוחות הזמנים צריכים להתכנס סביב התאריך הזה.

2538: אין לנו עוד הרבה זמן.

אופיר אקוניס: זאת אומרת, התושבים הראשונים יגיעו בקיץ.

2538: אני מקווה.

אופיר אקוניס: הם יגיעו בקיץ, ושנת הלימודים נפתחת ב-1 בספטמבר.

2538: בדיוק.

אופיר אקוניס: זה ההיגיון שלי.

אופיר אקוניס: הם לא יבואו ב-1 בספטמבר.

אופיר אקוניס: שנת הלימודים תתחיל ב-1 בספטמבר.

קריאות: א' אלול תש"ע.

2538: רבותיי, אל תבלבלו אותי, אני נוגע בתאריך הזה יותר מדי פעמים בשביל לא להתבלבל בסוף – א' באלול תשע"א.

אופיר אקוניס: משרד החינוך, בבקשה.

יגאל צרפתי: אני סמנכ"ל ומנהל מנהל הפיתוח במשרד החינוך.

יגאל צרפתי: בשנת התקציב 2010 הכיר המשרד שלנו בצורך לבנות תשע כיתות גן במועצה.

יגאל צרפתי: כפי שאנחנו מחויבים בכל מקום, אנחנו מוציאים פרוגרמה לתכנון רק אחרי שכל נושא הקרקע הוסדר.

יגאל צרפתי: כלומר, כשיש לנו אישור בעלות, שמשבצת הקרקע היא בידי המועצה, שהתב"ע מאושרת, ושכל מה שקשור למעמדה הסטטוטורי של אותה קרקע עומד בתקנים.

יגאל צרפתי: אגב, לא עשו לנו הנחות בעניין הזה גם בכל בינוי מוסדות החינוך בעוטף עזה, ואנחנו מקפידים.

יגאל צרפתי: לפעול אחרת משמעותו פשוט לפעול בניגוד לחוק התכנון והבנייה, ואנחנו מעולם לא עוברים על זה.

יגאל צרפתי: מעולם לא תקצבנו פרויקט שהתוכנית האדריכלית שלו לא אושרה.

יגאל צרפתי: כי למעשה, אנחנו מחויבים גם בפני האוצר לנצל תקציב בצורה ראויה.

יגאל צרפתי: הסטטוס של כל אותם תשעה גנים הוא שאפילו אין לנו כל מסמכי הקרקע הדרושים, או שאולי יש חלק, כי חסרים נתונים נוספים כדי לקדם פרוגרמות.

יגאל צרפתי: ברגע שנקבל את מסמכי הקרקע כפי שהתבקשה המועצה להעביר, נוציא להם פרוגרמות ללא דיחוי, הכדור יעבור אליהם ללא דיחוי שוב כדי שיכינו תוכניות אדריכליות, וכשנאשר את התוכניות נדאג לתקצב אותן במהלך 2010.

יגאל צרפתי: הכרנו בצורך, אבל אנחנו לא יכולים ליצור מסלול עוקף- -

דני דנון: יש בעיות שאתה מודע להן?

יגאל צרפתי: אני יודע שמסמכי הקרקע לא הושלמו, כלומר האינפורמציה היא בידי הרשות, הם יודעים לעדכן אותי יותר- -

דני דנון: מה המצב אצלכם?

דני דנון: יש בעיות?

ערן רון: אני לא חושב שיש בעיה.

יגאל צרפתי: יש מסמכי קרקע לחוזה חכירה עם מנהל מקרקעי ישראל, טפסים שגם ראש הרשות- -

אופיר אקוניס: מי עושה את התוכנית האדריכלית?

יגאל צרפתי: משרד החינוך הוא גוף מתקצב.

יגאל צרפתי: אנחנו מתקצבים את הרשות המקומית.

יגאל צרפתי: אנחנו מוציאים פרוגרמה, שזה מסמך שאומר מה הפונקציות שצריכות להיות באותו מוסד חינוכי, והאחריות להכין תוכנית אדריכלית היא שלהם.

יגאל צרפתי: הם שוכרים את האדריכל, ואני מעביר להם את דמי התכנון.

אופיר אקוניס: הוא עונה לך, הוא אומר שלא שכרת אדריכל.

יגאל צרפתי: כשהאדריכל שלו מגיע אלינו אנחנו לומדים את התוכניות, וכשהחותמת שלנו מוטבעת עליהן הן הופכות להיות זמינות.

אופיר אקוניס: הוא אומר שהוא לא קיבל את התוכנית האדריכלית.

ערן רון: אני אבדוק את הנושא הזה.

אופיר אקוניס: הסבך הבירוקרטי פה הוא בעצם בין לכיש עם התוכנית האדריכלית למשרד החינוך שרוצה לראות אותה, ואז לאשר, אז תפתור את זה.

ערן רון: למיטב ידיעתי, לא.

אופיר אקוניס: כך אומר נציג משרד החינוך.

ערן רון: חשוב לי לציין שהמועצה לא קיבלה אגורה בתחום הזה.

ערן רון: בכל הנושא של הפיתוח, אדריכלות, הנדסה מדובר בעלויות כבדות- -

דני דנון: ערן, יש פה שני נושאים.

דני דנון: מצד אחד אומר משרד החינוך שאתם צריכים להביא את הניירות של הקרקע, ואז מתחיל הליך של תכנון.

דני דנון: לא הבאתם ניירות על הקרקע.

דני דנון: אם אין בעיה של תב"ע זה עניין של ימים להביא את הניירות, והוא יכול לתת לכם אישור לתכנון אדריכלי.

דני דנון: שנית, העלית את עניין הפער התקציבי של הבנייה.

דני דנון: פה אני רוצה לשמוע את צרפתי האם עלות הבנייה היא באמת יותר גבוהה מ-600 אלף ₪, ומה עושים כדי לפתור את זה.

ערן רון: דבר שלישי שעלה ברגע זה הוא כל נושא התכנון.

דני דנון: לתכנון יש מימון.

דני דנון: ברגע שאתה מביא ניירות קרקע אתה מקבל תקציב לתכנון.

דני דנון: כרגע הכדור אצלך להביא את התיק של ניירות הקרקע למשרד החינוך, והוא נותן לך הרשאה לתכנון.

דני דנון: אבל באמת, כמה זה באמת עולה, והאם יש באמת פער כזה?

יגאל צרפתי: עלול בסיסית של גן היא כ-600 אלף שקל, ולזה נוספות סדרה של תוספות בהתאם לתוואי הקרקע באותו מגרש.

יגאל צרפתי: כלומר אם יש קרקע שהיא חרסית תופחת אז נותנים 4%.

יגאל צרפתי: יש מין רשימה שלה אנחנו נותנים תוספות, על-פי המגבלות של הקרקע.

יגאל צרפתי: כנ"ל גם לגבי תשתיות היקפיות – אם צריך לבנות גדר תמך וכדומה.

יגאל צרפתי: צריך לבדוק אחד לאחד באופן פרטני.

יגאל צרפתי: אני מציע להם שבאותם גנים שהם טוענים שיש בעיה בתקצוב, לבוא אלינו, נושיב את המהנדס שלנו על כל פרויקט ונראה ממה נובע הפער ונראה איך פועלים לצמצם אותו.

2538: יש פה שלוש בעיות, ששתיים יכולות להיפתר בקלות, לדעתי.

2538: בעיה תכנונית לא קיימת בעצם כי המועצה מקדמת את העניין הזה.

2538: כל מבני הציבור עברו לרשות המועצה.

2538: יש במועצה גורם מיוחד שכבר עוסק בהובלת הנושא של התכנון.

2538: הוא כבר עובד על זה, וזה מתקדם.

2538: הבעיה של התקציב החסר היא גם בעיה שאמורה להיפתר מול מנהלת סל"ע.

2538: אני רואה בה בעיה פשוטה.

2538: הבעיה השלישית היא, לדעתי, היא הבעייתית – כל נושא שיוך הקרקע.

2538: על זה עדיין אין החלטות במנהל מקרקעי ישראל, לא בעניין הקרקע הפרטית למגורים וגם לא בעניין הקרקע למבני הציבור.

2538: יש פה כמה שאלות שהמנהל מתמודד איתם.

2538: אני יודע שמשרד השיכון יושב עם מנהל מקרקעי ישראל רק בעוד שבועיים- -

אופיר אקוניס: תכף נשמע אותם.

לאה ורון: הגברת שולה בן צבי נמצאת פה?

אופיר אקוניס: כן.

2538: הייתה אמורה להיות החלטה בנושא של שיוך הקרקעות.

2538: הנושא של שיוך המגרשים והבנייה הציבורית לא סגור מבחינת הקרקעות, וזה נושא שמשרד השיכון מוביל מול מנהל מקרקעי ישראל.

אופיר אקוניס: אסנת, רצית להתייחס.

אופיר אקוניס: בבקשה.

אסנת קמחי: הערה למשה.

אסנת קמחי: הנושא שהובא למועצת המנהל לאחרונה הוא לא לגבי שיוך הקרקעות, אלא העברת הרשאה בשלושת יישובי מזרח לכיש לחטיבה להתיישבות כדי לאפשר ועדת קבלה.

אסנת קמחי: זה לא עבר במועצת המנהל.

קריאה: זה לא נדון.

אסנת קמחי: זה לא נדון, סליחה.

אופיר אקוניס: למה?

אסנת קמחי: מסיבות שונות.

אסנת קמחי: הנושא שהובא למועצת המנהל היה לא רק יישובי מזרח לכיש- -

אופיר אקוניס: ברור, הייתה ישיבה גדולה.

אופיר אקוניס: כל כמה זמן יש ישיבה?

אסנת קמחי: אנחנו לא מחכים יותר.

אסנת קמחי: אנחנו נעשה הגרלות בין המפונים, על-פי סיכום עם ממ"י.

אסנת קמחי: זאת אומרת, כשהטרקטורים ירדו מהשטח ב-1 באפריל אנשים יוכלו לקבל מגרשים.

אופיר אקוניס: זאת אמירה חשובה.

אופיר אקוניס: משה, שמעת.

2538: כן, אני מקווה שזה יקרה.

אופיר אקוניס: אנחנו נבוא לראות.

2538: אני מקווה שזה יקרה.

אופיר אקוניס: באפריל האביב מפציע שם, ואני ממליץ לכולם לנסוע לחבל לכיש.

אופיר אקוניס: למרות שקראתי באחד העיתונים שחבל לכיש הוא מועמד לחילופי שטחים עם הפלסטינים, על-פי תוכנית מדינית של מפלגה כלשהי.

אופיר אקוניס: אמרתי גם במליאת הכנסת, שפעם כבר היה גירוש אחד- -

קריאה: ניסו.

אופיר אקוניס: לא ניסו, בגוש קטיף הביצוע היה.

דני דנון: - - -

יעקב כץ: כל חטאי הליכוד?

אופיר אקוניס: לא, אני דיברתי על גברת לבני כי הצגתי את תוכניתה המדינית, חבר הכנסת כץ.

יעקב כץ: היא גם הייתה בליכוד.

אופיר אקוניס: כבר אז היא תכננה את פרישתה.

אופיר אקוניס: באוגוסט זה היה די מוכן, זה היה די מוכן.

אופיר אקוניס: אז אמרתי שבלתי מתקבל על הדעת שגם גורשו פעם אחת מגוש קטיף וגם מחבל לכיש היא מתכננת- - - עם הפלסטינים.

2538: בשומריה יש מספר חברים ותיקים שכבר גורשו פעמיים.

2538: גם מימית.

אופיר אקוניס: היה פה פרחאן, והוא סיפר פה שהוא גורש גם מימית וגם מאלי סיני.

אופיר אקוניס: הוא לא נמצא היום, אבל אני תמיד שמח לשמוע את דבריו.

יצחק שפריר: - - - כבר יש לנו ניסיון בפינוי.

אופיר אקוניס: אז אני אודיע בצורה מפורשת שהדבר הזה לא יתקיים.

אופיר אקוניס: גם אתה יכול להיות סמוך ובטוח, חבר הכנסת כץ.

אופיר אקוניס: חבל לכיש מאז ולתמיד – כפי שנאמר על חברון הסמוכה.

יעקב כץ: כמו בית"ר ירושלים- -

אופיר אקוניס: אנחנו עוברים לנושא הבא: מימוש פרוגרמות חקלאיות.

אופיר אקוניס: איפה נציג משרד החקלאות?

אופיר אקוניס: היית איתנו בסיור במבקיעים.

אופיר אקוניס: אנחנו מדברים על כך שהייתה התחייבות להעביר תוכנית לביצוע תוך 45 יום של השלמת משבצות חקלאיות, ולא התקבלה תוכנית אצל ועד המפונים.

יואב מורג: זה לא מדויק.

אופיר אקוניס: בדיוק בשביל זה אנחנו פה.

אופיר אקוניס: אנחנו פה כדי לפתוח את כל החסמים האלה ואת כל חוסר הדיוקים ולהכניס לדיוק.

יואב מורג: הבעיה לא הייתה במשבצות החקלאיות, אלא מה לעשות עם החקלאים הפעילים, איך הם חוזרים לפעילות חקלאית.

אופיר אקוניס: מה היחס ביניהם כרגע?

אופיר אקוניס: ראיתי שחלק מהפעילים פעילים במקומות אחרים, וראיתי שיש שם באמת פעילות יפה.

אופיר אקוניס: אבל מה היחס?

אופיר אקוניס: אני לא זוכר, שאלתי אותך על זה גם בסיור.

יואב מורג: לפי הנתונים שקיבלנו ממנהלת תנופה יש לנו כ-70 חקלאים פעילים שעדיין אין להם פתרון; כ-86 חקלאים לא פעילים.

אופיר אקוניס: כולם רוצים לחזור לפעילות חקלאית?

יואב מורג: רובם.

אופיר אקוניס: הביעו רצונם למעלה מ-100 אנשים לחזור לפעילות בצורה כזו או אחרת.

יעקב כץ: לא כולם צעירים.

אופיר אקוניס: נכון.

אופיר אקוניס: היינו בחממה שהבן ממשיך שם את הפעילות ומייצא.

אופיר אקוניס: זה היה דבר יפה, אבל לא מיצינו את הנושא הזה.

אופיר אקוניס: יש חקלאים שרובם הגדול רוצה לחזור ולא מקבלים מענה, והם בעצם במצב שהם לא בפעילות בניגוד לרצונם.

יואב מורג: נערכו מספר ישיבות והעלו מספר פתרונות.

יואב מורג: הישיבה האחרונה התקיימה אתמול.

יואב מורג: בנצי הגיע, אז הוא יכול לעדכן אותנו טוב יותר.

יואב מורג: כרגע יש מתווה שהומצא, הציגו את זה לחקלאים, והחקלאים צריכים לתת את תשובתם בימים הקרובים להצעה הזאת.

אופיר אקוניס: מה הוצע, למשל?

יואב מורג: עדיף שבנצי יציג.

אופיר אקוניס: שלום לך, איחרת רק ב-40 דקות.

בנצי ליברמן: אני מתנצל.

בנצי ליברמן: 20 דקות הייתי כי זרקו אותי לחנייה המזרחית ולא ידעתי איך להיכנס לפה.

אופיר אקוניס: מה זאת אומרת, זרקו אותך?

בנצי ליברמן: לחנייה המזרחית ליד המוזיאון.

בנצי ליברמן: זה בערך 20 דקות הליכה ברגל.

לאה ורון: כל האורחים מגיעים לאותם מקומות בכנסת, וכולם מגיעים בזמן, במיוחד אם הישיבות מתואמות איתם.

אופיר אקוניס: אני לא שמעתי על החנייה המזרחית.

לאה ורון: יש "שאטלים" מכל מקום.

בנצי ליברמן: אין שאטל.

אופיר אקוניס: לא, זה בתוך המתחם.

בנצי ליברמן: קיבלתי את הנזיפה, זה בסדר.

לאה ורון: וטוב שכך.

אופיר אקוניס: היה לנו גם עניין מבקיעים שלעמיחי לא הייתה תשובה, וביקשנו התייחסות.

אופיר אקוניס: אולי אתה גם רוצה להגיד לנו דברים כלליים כי נכנסת לתפקיד.

אופיר אקוניס: בירכנו אותך על כניסתך לתפקיד וגם על שינוי השם ל"תנופה", ואנחנו מצפים שהשם "תנופה" אכן יגרום לתנופה, למרות שכבר התנענו את התנופה הזאת מאז שהכנסת ה-18 התחילה בפעילותה.

בנצי ליברמן: אני שוב רוצה להתנצל על האיחור שלי.

בנצי ליברמן: נוסף לכך, בחודשיים וחצי האחרונים מאז נכנסתי לתפקיד הדבר המרכזי שאני עושה הוא שוועדת החקירה הוציאה את חוות דעת הביניים, ולמעשה, ביקשה ממשרד ראש הממשלה, ובעיקר מאייל גבאי, יחד עם מנהלת סל"ע לנסות לבחון דברים נוספים, שלדעתה, ראויים לבחינה נוספת.

בנצי ליברמן: כמובן, הבחינה הנוספת היא לא סתם פילוסופית, אלא יש לזה משמעויות כספיות.

בנצי ליברמן: אנחנו נמצאים בישיבות אינטנסיביות בין פעמיים לשלוש פעמים בשבוע במשרדו של אייל גבאי עם האוצר ועם הגופים הרלוונטיים, מתכתשים ולאט-לאט מתקדמים.

בנצי ליברמן: אמנם לא בצעדים שחשבתי שיהיו, אבל בסך הכול, אני מניח שעד 7 בינואר, שזה המועד המשוער שנתנה הוועדה – ולמעשה, עד 31 בדצמבר – אנחנו נצטרך לגבש- -

אופיר אקוניס: זה מחרתיים.

בנצי ליברמן: נכון.

בנצי ליברמן: אנחנו עומדים בפני גיבוש של כלל הנושאים שהוועדה נתנה, והיא נתנה בנושאים שונים ומגוונים.

בנצי ליברמן: אחד הנושאים המרכזיים שבהם, הם הסכמי ההעתקה.

בנצי ליברמן: אנחנו סיימנו את הסכמי ההעתקה, וב-31 בדצמבר הסכמי ההעתקה היו אצל ארבעת היישובים הנוספים: אמציה, ניר עקיבא, נווה ים ופלמחים.

בנצי ליברמן: ניר עקיבא כבר עבר החלטת ממשלה, ברוך השם; בנווה ים שני הצדדים חתמו- -

אופיר אקוניס: נווה ים זה קיבוץ.

אופיר אקוניס: מה מצבו הקיבוצי?

בנצי ליברמן: זה קיבוץ ליד עתלית, שהיה כמעט לפני פירוק, והדבר הזה החזיר אותו לחיים.

אופיר אקוניס: זה הדגם של שומריה, קיבוץ שהגיע לסוף דרכו?

בנצי ליברמן: לא.

בנצי ליברמן: שומריה קיבלו כסף והלכו.

בנצי ליברמן: שם הם ממשיכים להישאר, המקום יפה, יש נוף נחמד.

אופיר אקוניס: זכור לי פארק המים שם, אני לא יודע אם זה עדיין עובד.

בנצי ליברמן: בסך-הכול זה היה מורכב מאוד.

בנצי ליברמן: אני לא אלאה אתכם בפרטים, אבל בסופו של דבר שני הצדדים חתמו, גם הקיבוץ וגם הוועד הממונה וגם המפונים, והעסק הזה יוצא מן הכוח אל הפועל.

בנצי ליברמן: באמציה המפונים חתמו.

בנצי ליברמן: אנחנו לא מנהלים בשלב הזה משא ומתן כי מדובר בחודשים ארוכים אם לא שנים של משא ומתן.

בנצי ליברמן: הצדדים הכלכליים נגמרו ומדובר בעניינים של ניסוח כזה או אחר, ואני מקווה שהיום נצליח לגמור את העניין.

בנצי ליברמן: בכל מקרה, עם המפונים הם חתמו.

בנצי ליברמן: הם קיבלו את ההסכם, והם מיד חתמו עליו.

בנצי ליברמן: באמציה יש אנשים עם קצת חששות וחרדות האם יממשו את ההסכם או לא – אנחנו מנסים לעזור להם.

בנצי ליברמן: בפלמחים שני הצדדים חתמו.

בנצי ליברמן: הדבר היחיד שכרגע נשאר הוא חתימתו של ראש המועצה, ואנחנו מנסים כרגע להפיס את דעתו כדי שהוא יואיל בטובו לחתום, כי ללא המועצה אי אפשר יהיה לעשות.

בנצי ליברמן: אם נעשה את זה אז כל ארבעת הסכמי ההעתקה יהיו גמורים.

בנצי ליברמן: הנושאים הנוספים שהם שונים ומגוונים הם שני נושאים מרכזיים: גם פיצוי לעסקים וגם לחקלאים ובנוסף לכך- -

אופיר אקוניס: הם כותבים כאן בדין וחשבון ביניים: "על כל פנים ראוי להזכיר כי מפונים שלא יצטרפו להסכם העתקה כלשהו עד לאותו מועד יקבלו את מלוא הפיצוי האישי המגיע להם".

בנצי ליברמן: זה בוודאי, זאת לא השאלה.

בנצי ליברמן: מלוא הפיצוי האישי עומד להם כבר עכשיו.

בנצי ליברמן: אבל לפחות אני חושב שהסכם ההעתקה הוא נכון עקרונית משום שלא סתם המושג "קהילה" ו"חברה" הוא דבר נכון.

בנצי ליברמן: לכן יכול להיות שהסכמים ככלל לא נעשו באופן חכם, אבל בסך הכול העתקה כהעתקה היא נכונה.

בנצי ליברמן: משום כך גם רוב יומי וזמני נתון לעניין הזה כי מה שאני מצליח לעשות עכשיו זאת תוכנית העבודה שלי במשך השנתיים הקרובות.

בנצי ליברמן: לא יהיה סיבוב נוסף חוץ מהערות שהוועדה תיתן, וכרגע אנחנו נמצאים גם עם האוצר במשמעויות תקציביות נוספות של הדבר הזה.

בנצי ליברמן: לכן דברים כמו מבקיעים שהוא אולי הראשון שחתם ונמצא כבר במקומו, וחושב שרק צריך לשפר בו כמה סעיפים, זאת בעיה מסוימת שאני צריך להתווכח עם האוצר על זה, ואני צריך לרדת לפרטים, ועוד לא ירדתי לפרטים.

בנצי ליברמן: אכן אני עוד לא מצוי בפרטי הסכמים שנחתמו, והחבר'ה כבר גרים במקום.

בנצי ליברמן: אני עוד מצוי באלה שעוד לא נמצאים במקום.

בנצי ליברמן: זה יגיע, אבל זה לוקח קצת יותר זמן בעניין הזה.

בנצי ליברמן: זה סדר העבודה של מנהלת תנופה בזמן הזה, יחד עם העבודה השוטפת שכמובן מתבצעת.

אופיר אקוניס: היו להם בעיות ספציפיות שרציתם בהם סיוע בדברים טקטיים – כבלי חשמל מסוכנים וכדומה, ובעיות של תשתיות.

נפתלי יונה: הצגנו לבנצי את כל הבעיות.

נפתלי יונה: בנצי הביא את כל הצוות שלו - -

אופיר אקוניס: הם היו אצלכם?

נפתלי יונה: לא, אנחנו היינו שם.

נפתלי יונה: הוא מודע לכל הבעיות, ואני ממתין לפתרון הבעיה.

אופיר אקוניס: בנושא התשתיות אפשר לתת מענה מהיר יותר?

בנצי ליברמן: התשובה היא לא, ואני אסביר למה לא.

בנצי ליברמן: הסכם ההעתקה הזה למעשה מוצה, זאת הטענה הראשונה.

בנצי ליברמן: כדי להגיד שיש תיקונים לקו שאכן ראויים להתייחסות ולהוצאות כספיות נוספות אני צריך לבחון את העסק ברזולוציה קצת יותר נמוכה ולראות שיש פה באמת בעיה.

בנצי ליברמן: יכול להיות שהרושם הראשוני הוא שיש פה עניין שיש להתייחס אליו.

בנצי ליברמן: בלוחות הזמנים שלי אני עוד לא שם אף על פי שהם היו אצלי, קיבלתי אותם, ואמרתי להם שאני אענה להם ולא עמדתי בלוחות הזמנים שאמרתי.

בנצי ליברמן: אני צריך את הזמן המסוים הזה למצות, כי דברים שכאלה יש הרבה דברים, והם ראויים להתייחסות.

בנצי ליברמן: אבל בתוך המנהלת עצמה יש כמה דברים שהתבצעו.

בנצי ליברמן: זה לא המקום להרחיב בעניין, אבל נעשו כמה דברים בזמן קצר, ולא בכל דבר היה סיפק בידי לבצע אותו.

דני דנון: לגבי המנהלת, איך אתה מתנהל, יש לך חלוקה לתשתיות, חינוך, רווחה?

בנצי ליברמן: לא.

בנצי ליברמן: עקרונית המנהלה עצמה היא יחידת מטה שעובדים- -

אופיר אקוניס: לא שינית את אופן העבודה שלה.

בנצי ליברמן: בפנים כן, אבל העיקרון שהביצוע נעשה על-ידי משרדי הממשלה הרלוונטיים או המועצות – זה לא ישתנה גם.

בנצי ליברמן: לכן בסופו של דבר בעוד זמן מסוים אני אצטרך לראות איך המנהלה הזאת מסיימת את תפקידה אחרי שהיא מסיימת את מטרותיה ומעבירה את הסמכות.

בנצי ליברמן: היא לא עוברת לתמיד.

בנצי ליברמן: לכן זה נכון שהדברים המרכזיים כמו ביצוע תשתיות יתבצעו על ידי משרדי הממשלה הרלוונטיים.

אופיר אקוניס: האם יש מישהו בתוך מנהלת תנופה שכל אחד מטפל בתחום אחר, כמו שיש באוצר – תשתיות, תקשורת, תחבורה וכדומה.

בנצי ליברמן: התשובה היא כן.

אופיר אקוניס: אז האם אצלך יש מישהו שמנהל את הקשר השוטף?

בנצי ליברמן: התשובה היא כן.

בנצי ליברמן: בתחום החברתי הקהילתי שאני נותן לו משנה תוקף כי הוא לדעתי משמעותי ביותר, ימשיך לנהל דניאל שטרול.

בנצי ליברמן: נתתי לו עכשיו גיבוי, את ליאורה טושינסקי, סמנכ"ל חדשה, שבאה מתחום של ניהול מועצות אזוריות וכדומה, והיא מכירה את התחומים ויכולה לעזור לו איך אנחנו מדייקים נכון יותר גם בתקציבים וגם במטרת היעד של העתקת האנשים מהזמני לקבע.

בנצי ליברמן: בנושא הפיזי למרחבים השונים יש פרויקטורים פיזיים שמחולקים בין המרחבים.

בנצי ליברמן: לכל מרחב או יישוב יש פרויקטור - -

דני דנון: כמה פרויקטורים יש לך?

בנצי ליברמן: יש מתוך הבית, ויש מחוץ לבית.

בנצי ליברמן: יש כחמישה פרויקטורים שמחולקים.

בנצי ליברמן: מול משרד השיכון שהוא מוטיב מרכזי בביצוע עובדת כרגע שרה אהרון שהייתה ראש המנהל לבנייה כפרית במשרד השיכון ומכירה את העסק לפני ולפנים, ועברה אלינו.

בנצי ליברמן: היא עומדת בקשר.

בנצי ליברמן: מנהלת תנופה נסגרה, למעשה, בדצמבר 2009, לפי החלטת ממשלה.

בנצי ליברמן: כל האנשים היו במקום אחר גם בראש.

בנצי ליברמן: לדעתי, תפקידה של מנהלת תנופה גם לפקח ולבצע גם דברים שהם לא בתחום עשייתה המידית.

בנצי ליברמן: היא צריכה לראות שזה מתבצע, כי אין להם פה אחר.

בנצי ליברמן: הם לא יכולים לרוץ לראש המועצה הזה שירוץ לראש המועצה ההוא וילך.

בנצי ליברמן: אני בהחלט רואה את עצמי כתובת לכך שאם דבר לא מתבצע, למשל, בגולף באשקלון כי יש הסכם בין המנהל לבין חברה לפיתוח אשקלון, והיא לא מבצעת את התפקיד אז אין אל מי לפנות.

בנצי ליברמן: אני רואה עצמי מחויב לראות איך אני דוחף את העסק הזה ומביא אותו אפילו אליכם, אם צריך כחלק מהתפיסה.

בנצי ליברמן: התפיסה הזאת צריכה להיות מוטמעת בארגון, זה לא כל כך פשוט, כי חלק מהדברים היו מובנים וחלק פחות מובנים.

בנצי ליברמן: התפיסה המובהקת לא בטוח שהייתה ברורה עד הסוף, במיוחד כמו שאמרתי שהמנהלת הייתה אמורה לסיים את תפקידה בדצמבר 2009 בעניינם של חקלאים.

בנצי ליברמן: העסק הזה מורכב.

בנצי ליברמן: הוא מורכב משום שזה שרצה להיות פעיל קונבנציונלי, תיאורטית יכול לחזור עכשיו.

בנצי ליברמן: יש בזיקים נחלות כאלה ואחרות- -

אופיר אקוניס: מה זה "כאלה ואחרות"?

אופיר אקוניס: כמה יש בזיקים?

אופיר אקוניס: היינו באחת, נכון?

בנצי ליברמן: יש בין ארבע לחמש נחלות פנויות, אבל יש מתחם נוסף עם אופציה של המנהלה לרכוש אותה לטובתם.

בנצי ליברמן: כלומר, הפוטנציאל הזה קיים.

בנצי ליברמן: יש חקלאות יותר מורכבת שלא כאן המקום לפתח אותה, אלא אם החקלאים ירצו, ובסך הכול זה נכון ללכת לכיוון.

בנצי ליברמן: קודם כול הרעיון שחקלאים לא פעילים, מגיע להם לקבל את נחלתם שהייתה ליד ביתם, זה דבר שעד עכשיו המדיניות בכך הייתה שלישית.

בנצי ליברמן: היועץ המשפטי אמר מה שאמר ומשום כך ההתנהלות של המנהלה עד עכשיו הייתה אחרת.

בנצי ליברמן: אנחנו קיבלנו את הערת הוועדה, וחשבנו שנכון יהיה לבחון גם את זכאותם המסוימת של אלה שאינם פעילים.

בנצי ליברמן: אתמול הצגנו בפני החקלאים את המתווה הכולל שחלקו הוא ספציפי על החקלאים וחלקו הוא גם על חקלאים ועסקים.

בנצי ליברמן: למשל, גמול פרישה הוא נכון גם לזה וגם לזה, והצענו להרחיב אותו לא רק לשכירים, אלא גם לחקלאים ולבעלי עסקים.

בנצי ליברמן: כך שאנחנו מנסים לתפוס ברשת הזאת את מירב האנשים שאין להם.

בנצי ליברמן: זה נמצא בידיהם, ואני מקווה שמחר אני אקבל תשובה לגבי העניין הזה, ונראה איך נתקדם.

בנצי ליברמן: אבל בסך הכול קיימת התייחסות רצינית לעניין, המציאות היא מורכבת, וכמו שאמרתי, החזרה לחקלאות היא לא במובנים הרגילים, אלא במובנים שנראים לי נכונים, אבל זה לא פשוט.

בנצי ליברמן: מי שרוצה לחזור ולהיות חקלאי רגיל ולהקים חממה- -

אופיר אקוניס: מורג אמר שיש 70 חקלאים פעילים בלי פתרון, אז אתה לא יכול לתת פתרון בזיקים.

בנצי ליברמן: חקלאי פעיל שרוצה לקבל קרקע בזיקים ואת כל המענקים שהמדינה נותנת, יכול עכשיו לעשות את זה ואתמול.

אופיר אקוניס: ולא היו פניות.

בנצי ליברמן: לזיקים לא היו יותר פניות.

יואב מורג: יש לנו עכשיו 250 דונם מוכשרים.

בנצי ליברמן: לחזור חזרה לחקלאות רגילה בשביל בן אדם שהוא מעל גיל 50 זה כמעט התאבדות.

בנצי ליברמן: מי שגר בניצנים וצריך לנסוע את המרחק הזה, והילדים שלו ממשיכים ולא מעוניינים לעשות את זה – כשזה ליד הבית, זה ליד הבית.

בנצי ליברמן: הוא כבר רגיל, וזאת הוויית חיים, הוא כבר עושה את זה 30 שנה, אז הוא יעשה את זה עוד 20 שנה.

בנצי ליברמן: לפתח מחדש זה מאוד קשה.

בנצי ליברמן: לכן הם מאוד חוששים מהעניין.

בנצי ליברמן: לכן הפתרון שאנחנו מנסים להציע יחד איתם הוא פתרון של חקלאות מאורגנת יותר, שאתה לא צריך זיקה מובהקת של הפרט מול הקרקע.

בנצי ליברמן: אני לא חושב שיהיה נכון להרחיב בעניין הזה כרגע, אבל זה יותר מורכב מאשר הפשטות הזאת.

בנצי ליברמן: אנחנו מנסים לתת לזה פתרון.

אופיר אקוניס: תודה.

אופיר אקוניס: ראובן קוגן, אתה לא היית איתנו בסיור, נכון?

ראובן קוגן: לא הייתי בסיור.

ראובן קוגן: הייתי במילואים.

אופיר אקוניס: חשוב.

אופיר אקוניס: אז קודם אני אשמע את מר יעקב.

אליעזר יעקב: אני מייצג את החקלאים מאז הגירוש.

אליעזר יעקב: הבעיה מורכבת מאוד, אבל יש פה תהליך שלטעמי הוא לא נכון כי כל הנושא של החקלאים שלא קיבלו מענה כאילו הצטרף לכל התהליך של המשא ומתן עם הממשלה בנושא הפיצוי.

אליעזר יעקב: לדעתי, זאת שגיאה כי אם בסופו של דבר לא יהיה פתרון במסלול המשא ומתן עם הממשלה בהקשר של הפיצוי מכיוון שכורכים את העניין של פתרונות החקלאים לנושא הזה, ייווצר מצב שלא יהיה כלום.

אליעזר יעקב: כיוון שמדובר לא על משהו נוסף, אלא על משהו שצריך לתת ממילא בהחלטות ממשלה שצריכים ליישם, צריך לעשות את ההבחנה וההפרדה בין הדברים.

בנצי ליברמן: אני לא מבין מה אמרת.

אליעזר יונה: היום כשאומרים שצריך לתת מענה ללמעלה מ-50% מהחקלאים שלא חזרו לפעילות במתכונת כזו או אחרת – ואנחנו מדברים על זכויות בסיס שלא קשורות לפיצוי כרגע – אלא כמענה למה שהיה לבן אדם.

אליעזר יונה: אני מברך על כל עשייה שנעשית בכל התחומים מצד הממשלה, אבל בהקשר של החקלאים אנחנו לא מרגישים את זה.

אליעזר יונה: אני מקווה שזה יבוא לכדי פתרון.

אליעזר יונה: צריך לעשות הבחנה והפרדה במשא ומתן בנושא הפיצוי על כל המורכבות שלו לבין הפתרונות המעשיים לחקלאים- -

בנצי ליברמן: חקלאים שחזרו לעבודה?

אליעזר יונה: לא, אני מדבר על חקלאים שלא חזרו, ושיש פתרונות שהוצעו בשיחות המשותפות יחד עם משרד החקלאות ומנהלת תנופה, וצריך להבחין ולהפריד בין זה לבין שאר המשא ומתן

בנצי ליברמן: משא ומתן של מה?

אליעזר יונה: כל המשא ומתן בין החקלאים לבין הממשלה שהתבצע גם אתמול עשוי לא להבשיל, ולכן יש מצב שזה או אפס או הכול, וזה יהיה אפס.

אליעזר יונה: לכן נכון יהיה להבחין ולהפריד בין הדברים, ולהגיד שהפתרון לחקלאים המעשי לנחלות חייב להתבצע במסלול נפרד, כי החיבור הזה ייצור כישלון של ממש.

בנצי ליברמן: לפעילים שרוצים לחזור לעבודה?

אליעזר יונה: לפעילים ולאלה שאינם פעילים, אבל שראינו, לפי הסכמי העתקה קיימים שזה קיים ומתבצע בלי שום הרחבה של החוק בעניין.

אופיר אקוניס: אתם בהידברות מתמשכת עם תנופה בעניין הזה?

אופיר אקוניס: אליעזר יונה: אנחנו בהידברות ארוכה עם תנופה זמן קצר, כי תנופה קיימת לא הרבה זמן, אבל עם מנהלת סל"ע – זה 4.5 שנים.

אופיר אקוניס: אז אולי תקיימו ישיבה יותר ספציפית עם מנהל המחוז הדרומי, מר מורג שגם ליווה אותנו בסיור ועם מר פילבר ובנצי כדי לקדם את העניין ולדווח לנו בפעם הבא שזה סוכם ובוצע.

אופיר אקוניס: הבנו את הסקירה של בנצי, ואני מבין גם את הבעייתיות של חזרה לחקלאות בגיל מבוגר.

אופיר אקוניס: אגב, ראיתי בכמה מקומות שהבן כבר לקח על עצמו את הניהול, והוא עושה את זה, כמובן, בצורה הרבה יותר מודרנית.

אופיר אקוניס: איפה זה היה?

קריאה: אצל מיכאלי בזיקים ואצל בן-חמו.

אופיר אקוניס: נכון.

אבי גור: אפשר הערה לסדר?

אבי גור: קבענו היום ישיבה בנושא הילדים- -

אופיר אקוניס: לא, זה לא הוגדר כך.

לאה ורון: ממש לא.

לאה ורון: רק חלק קטן מהישיבה יוחד לנושא הילדים.

לאה ורון: אבי גור: אני שואל.

לאה ורון: אז התשובה היא זו.

לאה ורון: תעשה את זה בשקט ותשאיר לנו לנהל את הדיון.

אופיר אקוניס: אנחנו בישיבה משותפת של ועדת הכלכלה וזכויות הילד.

אבי גור: אני באתי בזמן.

אופיר אקוניס: אתה מאה אחוז, באת מצוין בזמן.

אופיר אקוניס: יושב ראש הוועדה לזכויות הילד יכול בכל רגע להעלות עניין.

דני דנון: אנחנו קיבלנו מענה לדברים שהעלינו.

דני דנון: רק הערה בנושא הזה: יש חוסר תקשורת בין ראשי הרשויות לבין משרד החינוך בהעברת התב"ע כדי לקבל אשרות תכנון.

דני דנון: הרכז צריך להדריך- -

בנצי ליברמן: עד עכשיו לא היה דבר כזה אצלנו.

בנצי ליברמן: הייתי בפגישה עם שי רינסקי- -

אופיר אקוניס: תכף נטפל בזה.

אופיר אקוניס: ביקשתי התייחסות מהאוצר לכל הנושא וגם לעניין המכרז לאתר הקבע בניצן שבפעם הקודמת שהיינו דובר על כך שהמכרז הזה מתעכב.

אופיר אקוניס: רשמנו שם נקודות לדבר, ורצינו לראות איתך.

אופיר אקוניס: אתה מוזמן לבוא איתנו לסיורים הבאים.

ראובן קוגן: כל עוד זה מתואם עם צה"ל אין לי בעיה.

אופיר אקוניס: בפעם הזאת אני מבין שהיית בשירות מילואים.

דני דנון: יש לנו בעיה בכנסת עם תיאום עם צה"ל.

אופיר אקוניס: לא נתאם.

אופיר אקוניס: אבל נברך אותך על שירות המילואים.

אופיר אקוניס: מה קורה לגבי המכרז באתר הקבע בניצן ולגבי שאר הסוגיות התקציביות שעלו פה.

ראובן קוגן: אני לא מכיר שום בעיה תקציבית בנושא המכרזים באתרי הקבע.

ראובן קוגן: המכרזים מתוקצבים- -

אופיר אקוניס: מדובר שזה כן מתעכב באוצר.

אסנת קמחי: המכרז הופעל.

אופיר אקוניס: זה נפתר?

אופיר אקוניס: החסם הבירוקרטי השתחרר?

אופיר אקוניס: אסנת קמחי: הכול בסדר, הקבלן עובד בשקט.

ראובן קוגן: לא ידעתי שיש.

אופיר אקוניס: לא ידעת, לא היית בסיור.

ראובן קוגן: עצם זה שיצאתי למילואים פתר את הבעיה.

אופיר אקוניס: אבל כשהיית במילואים זאת הטענה שנשמעה, נכון, אסנת?

לאה ורון: ואף שוחחנו מיד לאחר הסיור בטלפון.

אסנת קמחי: הייתה בעיית תקציב באמצע 2009.

אסנת קמחי: היא נפתרה, ואז היה הליך של מכרז, והכול נגמר, והקבלן עובד.

אופיר אקוניס: מצוין.

אופיר אקוניס: רשמנו "וי" ולא סתם כדי לעבור לנושא הבא, אלא מכיוון שהנושא נפתר.

אופיר אקוניס: הוא היה בחסם בירוקרטי, אין מה לומר.

אופיר אקוניס: אם משרד החינוך מבקש סיוע תקציבי לגנים, מה עמדתכם?

אופיר אקוניס: הוא יבקש אחרי הבדיקה האדריכלית או שאתה לא צריך?

יגאל צרפתי: קודם כול, הוא לא הרפרנט של משרד השיכון.

יגאל צרפתי: אני לא יכול להתייחס באופן כללי לכל המקרים שהועלו.

יגאל צרפתי: כשאומרים שהתקציב שלנו לא מספיק אני מבקש לראות את תוצאות המכרז ומנסה ללמוד מהם המרכיבים שגרמו למכרז להיות יותר גבוה, ובמקרים מסוימים אני גם מבקש מהרשות לצאת למכרז נוסף ואולי לקבל מחירים טובים יותר.

יגאל צרפתי: כך שכל מקרה שונה ממקרה אחר וצריך לדון בהם לגופו של עניין.

דני דנון: אתה מעריך שהתקציב שיש יספיק, אפשר להסתדר איתו או שאתה צופה שיש בעיה שבגללה נבוא לפה?

יגאל צרפתי: באופן כללי התעריף שלנו לגני ילדים הוא לא אידיאלי.

יגאל צרפתי: צריך לעבוד קשה כדי להתאים את עצמנו לתקציב.

יגאל צרפתי: אנחנו במקביל - -

דני דנון: אבל המועצה צריכה לשים כסף בכיס?

יגאל צרפתי: התשובה היא כן.

דני דנון: כי המועצה תגיד "אנחנו - - - כל היום".

יגאל צרפתי: השאלה היא אם בבדיקה מדוקדקת של כל אתר ואתר אפשר לצמצם את זה בגין התוספות שדיברנו עליהן- -

בנצי ליברמן: זה אולי כן.

יגאל צרפתי: ברמה ארצית אני לא יכול לנהוג עם רשות אחת ולהחריג אותה ולתת לה 700 אלף שקל לגן.

יגאל צרפתי: לכן אנחנו פועלים במקביל מול הרפרנטים שלנו.

דני דנון: יש לי קודם כול הערה לבנצי: ראיתי שאין תיאום בין הרשויות לבין משרד החינוך להביא את הניירת של התב"עות כדי להכין אשרות תכנון.

דני דנון: צריך שהרכזים שלך יתערבו בעניין הזה.

דני דנון: שנית, מי אמור להשלים את הפער הכספי?

בנצי ליברמן: זה לא רק עניין של תב"ע.

בנצי ליברמן: לדעתי, בכל עניין הבינוי של מוסדות החינוך מנהלת תנופה לא התעסקה.

בנצי ליברמן: כרגולטור של הדברים האלה אנחנו נמצאים בהליך סופי של לקיחת פרויקטור לטובת העניין הזה.

בנצי ליברמן: זאת מסה כבדה מאוד, ובסופו של דבר אם זה לא מתבצע העתקה קהילתית לא תוכל להתבצע, וההשלמות צריכות להיות.

בנצי ליברמן: במדינת ישראל התקן הוא בדרך כלל מאוד מצומצם, ורשויות בדרך כלל מוסיפות.

בנצי ליברמן: אבל צריך לזכור שרשות מקימה מספר גני ילדים בהלימה למספר התושבים שלה.

בנצי ליברמן: למשל, לכיש היא מועצה נחמדה, אבל מכפילים להם את מספר התושבים, ואני לא יודע איך היא תוכל לעשות את ההגדלה הזאת.

בנצי ליברמן: זאת לא הגדלה טבעית, היא לא ליניארית, היא בחזקה.

בנצי ליברמן: לכן אתם שואלים אותי אם זאת ההחרגה באמת.

בנצי ליברמן: עוד לא נכנס למודעות במדינת ישראל שפה מדובר באירוע אחר; הוא לא קונבנציונלי, הוא לא רגיל, והוא חריג מעצם הווייתו.

בנצי ליברמן: הניסיון להגיד שיש השלכות רוחב על מקרה ההתנתקות הוא טעות.

בנצי ליברמן: להתנתקות אין השלכות רוחב.

בנצי ליברמן: אם מגדירים שההתנתקות היא פרויקט לאומי, ומה שמדינת ישראל עושה בדרך כלל ב-30 שנה היא צריכה לעשות ב-3 שנים – כי לוקח 30 שנה להקים מבני ציבור ביישוב.

בנצי ליברמן: זה עוד לא נכנס לתודעה.

בנצי ליברמן: אני לא רואה את לכיש מתמודדת עם כמות גני הילדים ובתי הספר שהיא עומדת להקים במקום בהשלמות שלה.

בנצי ליברמן: אין לה פתרון אחר.

בנצי ליברמן: אולי משרד החינוך מקבל תקציב מיוחד לעניין הזה, אבל אין מקור אחר, אחרת זה לא יקום.

יגאל צרפתי: צריך להתחיל ללמוד ממה נובע הפער, ואיך בכלים שלי אני מצמצם אותו, ואז אני אנסה למצוא דרכים יצירתיות.

בנצי ליברמן: את זה אני מקבל – התייחסות מקצועית לבדוק באמת האם מדובר במשהו שהוא סתם או במשהו אמיתי.

דני דנון: נוכל לקבל מכם הערכה על הפער הצפוי?

דני דנון: יכול להיות שזה לא כמו שנאמר פה, אבל שלא נבוא לפה בעוד חצי שנה או שנה ונראה שיש בור של סכום כסף מסוים- -

דורון בן שלומי: בממוצע חסרים כ-150 אלף ₪ לכיתת גן.

דורון בן שלומי: מועצה אזורית לכיש שצריכה להקים בשנתיים 12 כיתות גן צריכה להתמודד עם 12 כפול 150 אלף ₪, דהיינו – 1.8 מיליון ₪.

דורון בן שלומי: אין למועצה 1.8 מיליון ₪.

יגאל צרפתי: אני מציע לקיים פגישה מסודרת עם אנשי המקצוע, נבדוק כל פרויקט, נראה ממה נובע הפער, נמצא דרכים איך לנסות לצמצם את זה באופן מקסימלי.

יגאל צרפתי: מדובר פה על תשעה גנים; לצאת למכרז ל-9 גנים זה לא כמו לצאת למכרז לגן אחד.

יגאל צרפתי: מן הסתם זה גם יתרון לגודל.

יגאל צרפתי: לכן אחרי שנאגום את כל המשאבים האלה- -

אופיר אקוניס: בנצי, יש לך גם נושא החקלאות וגם הנושא הזה?

בנצי ליברמן: כן.

ערן רון: לדעתי, זה לא אי הבנה.

ערן רון: ביררתי עכשיו, ונאמר לי שמסמכי הקרקע הגיעו ממש השבוע, והם יועברו.

אופיר אקוניס: אני שמח שהדברים מתקדמים תוך כדי ישיבה.

אופיר אקוניס: רק זה מקדם לנו את הדברים שתקועים פה כבר חודשים.

אופיר אקוניס: בשבוע שעבר אמרתי שאני מבקש ממנהלת הוועדה לבקש מהכנסת לקרוא לוועדה הזאת "ועדת הכלכלה להסרת חסמים בירוקרטיים במדינה".

אופיר אקוניס: זה שם משנה.

אופיר אקוניס: זה קורה פה, מסירים עוד דברים.

אופיר אקוניס: גם היום יש לנו חסם בירוקרטי ענק.

דני דנון: יש עוד מקומות, חוץ מלכיש, שיש בהם מוסדות חינוך שתקועים?

דורון בן שלומי: ההגדרה "תקועים" היא לא ההגדרה.

דורון בן שלומי: יש חוסרים.

דני דנון: אני מתכוון במילה "תקועים" שלא הועברו ניירות קרקע למשרד החינוך.

דורון בן שלומי: זה לא למשרד החינוך, זה הרשאות שמגיעות לרשויות.

קריאה: - - - שהתב"ע מאושרת.

דורון בן שלומי: ברוב המקומות זה כבר התקדם הרבה יותר: בחלוצה, במזרח לכיש.

דורון בן שלומי: בחוף אשקלון ובנחל שורק דווקא התקדם מבחינת התב"ע.

דורון בן שלומי: לכיש הייתה אחרונה בתור.

דורון בן שלומי: יכול להיות שהייתה בעיה נקודתית פה ושם, למשל, בניר עקיבא שרק עכשיו יצאה החלטת ממשלה.

דורון בן שלומי: אבל זה עוד רחוק- -

דני דנון: מה לגבי מועדוני נוער?

דורון בן שלומי: כשאנחנו מדברים על מועדוני נוער אנחנו כבר מתחילים לגלוש למבני הציבור האחרים שהם לא באחריות התקציב של משרד החינוך.

דורון בן שלומי: פה אנחנו נכנסים לסוגיה אחרת מול משרד השיכון.

דורון בן שלומי: יש הסכמי ההעתקה ויש היישובים החדשים, וזה משהו אחר.

דורון בן שלומי: באופן עקרוני מדינת ישראל לא מממנת מועדוני נוער.

דני דנון: אני לא הבנתי את התשובה שלך.

דני דנון: כשיהיה מעבר ליישוב קבע, איפה הילדים יעבירו את הפעילויות שלהם בבני עקיבא?

דני דנון: מה ההיערכות שלכם לזה?

דורון בן שלומי: יש הבחנה בין שני סוגים: במקום שיש הסכם העתקה הקהילה צריכה להחליט מה היא עושה איתו, ואם היא מכניסה לכלל מבני הציבור גם את המבני האלה, אז היא מכניסה אותם, ואם לא –לא.

דורון בן שלומי: ביישובים החדשים שבהם יש רשימת מבנים אין פתרון לתנועות נוער.

דורון בן שלומי: יש מועדון כללי אחד שהוא מועדון רב תכליתי של היישוב, ומבחינת המדינה הם יכולים לעשות שם את כל הפעילות הלא פורמלית שלהם.

דורון בן שלומי: בהתיישבות הכפרית אנחנו מביאים מתרומות, ממועצות ומהתנועות ומהחטיבה להתיישבות מבנים נוספים לפעילויות הלא פורמליות האלה.

דני דנון: אז אתם לא מציפים את זה כבעיה.

דורון בן שלומי: אנחנו הצפנו את זה כבעיה.

דורון בן שלומי: בעניין מבני הציבור הגענו לנקודה מסוימת, ואנחנו אחריה כדי לפתוח אותה כבר עכשיו.

אופיר אקוניס: קודם כול נברך אותך, נולדה לך תינוקת השבוע.

דורון בן שלומי: תודה רבה.

דורון בן שלומי: נולדה לי בת.

אופיר אקוניס: בשעה טובה.

אופיר אקוניס: ברכות.

אופיר אקוניס: שמחתי לשמוע את הדברים של משרד האוצר ושל משרד הבינוי והשיכון לגבי המכרז.

אופיר אקוניס: אתה רוצה לומר משהו, אבי?

אבי גור: כן.

אבי גור: אני מייצג כאן את ארגון ההורים הארצי.

אבי גור: יש לנו אפשרות לתת לך נקודת מבט איך גדלים ילדים במדינת ישראל שלא קשורים לגוש קטיף, איך גדלים ילדים בעולם שלא קשורים למדינת ישראל.

אבי גור: יש פרופורציות להשוואה, שהן בעיקר לפי מה שאנחנו שומעים בפרשת השבוע בשלושת השבועות האחרונים: גם היה גירוש בסיפור יעקב ויוסף.

אבי גור: מה שחבר הכנסת אקוניס אמר, ואתה אישרת אותו הוא שעד היום הילדים היו בבור כמו יוסף.

אבי גור: משתקפת פה מצוקה בנושא מועדוני נוער, ואין ניהול כרטיס בריאות תלמיד, וכשבאים למקום רואים שהבעיות של הילדים לא באות לידי פתרון.

אבי גור: עם כל הכנות וההגינות אני לא רוצה לרשום את כל הרשימה פה.

אבי גור: הבטחתי גם בישיבה הקודמת שבה ביקשתי שתהיה ישיבה משותפת עם זכויות הילד, להציג בפניך את הבעיות.

אבי גור: סיכמתי איתך עכשיו שאחרי הישיבה אנחנו נשב.

אבי גור: אבל אני רוצה שכולנו נדע: הילדים של מפוני גוש קטיף ישאו את הפצע הזה שנים רבות; הילדים האלה צריכים לקבל התייחסות בסל אישי שנים רבות.

אבי גור: אנחנו נשב יחד וננסה לבנות את הסל הזה.

אבי גור: יגאל ממשרד החינוך שיושב פה הוא אדם רציני מאוד, ורואים את זה פה כי הבעיות נפתרות.

אבי גור: אבל כרגע אין סל התייחסות אישית לילד ממפוני גוש קטיף.

אבי גור: צריך לבנות אותו, במיוחד כשאתם אומרים שהמנהלת הם בשלבים של התמסמסות.

אבי גור: זה המסר העיקרי שלי.

אבי גור: אני גם רוצה לבקש שמשרד הבריאות יתייחס לנושא ניהול כרטיס הבריאות של התלמיד, בדיקות הראייה של כל ילד- -

לאה ורון: לא הוזמנו לכאן נציגי משרד הבריאות.

אופיר אקוניס: אתה מערבב.

אופיר אקוניס: זה בוועדת העבודה, הרווחה והבריאות, לא כאן.

אבי גור: אין לי טענות, אני רק אומר דברים לעתיד.

אבי גור: יש עוד שתי בדיקות חשובות שאני רוצה לדבר עליהן.

אבי גור: דרך אגב, אני תושב חיפה, אני נוסע על חשבוני לסיורים בניצן.

אבי גור: הנושא חשוב לי.

אבי גור: זה העוול הכי גדול שנגרם במדינת ישראל ושהעם היהודי עשה בדור האחרון.

אבי גור: זה כואב לי.

אבי גור: אני מגיע לניצן ורואה גן ילדים מלא ליקויי בטיחות, ואני רואה דברים שלא קיימים במקומות אחרים.

אבי גור: זה לא מה שהחוק אומר.

אבי גור: מגיע לילדים האלה לקבל בדיקת שמיעה וחיסונים, וזה צריך להיות בהתייחסות אישית.

אבי גור: זה צריך להיות בסיס מידע במנהלת שיופעל גם בשנים הבאות.

אופיר אקוניס: תודה רבה.

אופיר אקוניס: אתה קיבלת מכתב בנושא של ארז?

דני דנון: כן, בנושא של ארז.

אופיר אקוניס: פשוט הדבר לא מתקדם.

דני דנון: ביקשתי תשובה מבנצי אם אתם כוללים אותם ומתייחסים אליהם.

אופיר אקוניס: מר דיין רוצה להציג את זה.

אופיר אקוניס: סיימנו את הסיור בניצן באשקלון ובארוחת צהריים במבקיעים במסעדה שמפעיל זוג שגורש מגוש קטיף.

אופיר אקוניס: הם גרו בבדולח ומצאו את מקומם שם.

אופיר אקוניס: זה נחשב עסק קטן, אבל ככל שזה תלוי בי זה היה טעים מאוד, ואני מקווה שהם גם מצליחים וממשיכים להאכיל את תושבי אשקלון.

אופיר אקוניס: זה חשוב.

יוסף דיין: אנחנו גורשנו מארז אחרי 35 שנה.

יוסף דיין: גורשנו מחוף עזה ולא מגוש קטיף.

יוסף דיין: אני מחזיק את הכובע כחבר גוש קטיף מכיוון שגרתי בגוש קטיף- -

אופיר אקוניס: אני רוצה שתאמר מה הבעיות מאז כי על ההיסטוריה דיברנו בישיבות הקודמות.

יוסף דיין: לדעתי, מאז לא זז שום דבר.

אופיר אקוניס: אני מבין שכל העניין הוא מול משרד התמ"ת.

יוסף דיין: עם התמ"ת אין לי התעסקות.

יוסף דיין: כרגע אנחנו מדברים על הפיצוי לבעלי נכסים של ארז כדי להקים משהו ולהתחיל בכלל במשהו.

אופיר אקוניס: איפה החסם שלך?

יוסף דיין: החסם הוא שאף אחד– לא באוצר ולא במנהלת סל"ע ובמנהלת תנופה – לא מדבר על אנשי ארז.

יוסף דיין: מדברים על החברים שלי מגוש קטיף, ולא על אנשי ארז.

יוסף דיין: זה כבד מאוד, הנושא של אנשי ארז.

יוסף דיין: הסכומים שחייבים לבעלי הנכסים שהיו בארז גדולים מאוד.

יוסף דיין: זה הרבה מיליונים, אבל אלה אנשים שלא קיבלו את הבניינים שלהם בחזרה.

יוסף דיין: אנחנו לא מדברים על פיצוי, אלא לקבל את הכסף שלנו חזרה.

אופיר אקוניס: אתה מבקש פיצוי כספי.

יוסף דיין: לפי חוק מקרקעין, קונה מרצון, מוכר מרצון.

יוסף דיין: יש שם שמאות, יש הכול, וזה מה שאנחנו מבקשים; אנחנו רוצים להקים שוב את הבניינים שלנו ואת השטחים.

יוסף דיין: זה כנראה לא נקבל.

יוסף דיין: גם מבחינת הדין ודברים שמתנהל היום בין מנהלת התנופה לבין הוועדה לא מתנהל כלום בנושא ארז.

יוסף דיין: ארז לא תיכנס לתוך המעגל הזה.

אופיר אקוניס: מר קוגן, אתה רוצה להשיב על זה?

יצחק שפריר: אם אפשר משפט קצר.

אופיר אקוניס: בבקשה.

יצחק שפריר: מדובר בסך הכול על כ-65 יזמים.

יצחק שפריר: לדוגמה אם מבנה תעשייה כ"חברה כושלת" קיבלה 700 דולר למטר מרובע, שאר היזמים קיבלו בקושי 250-200 דולר למטר מרובע.

יצחק שפריר: זה מכיוון שלמבנה תעשייה הייתה סוללה של רואי חשבון שרשמו כל פיפס בטופס י"א, ואחרים לא דאגו לרשום בטופס י"א.

יצחק שפריר: אבל זה אותם בניינים, אז לא ייתכן מרחקים כאלה.

יצחק שפריר: דבר נוסף, המכתב של חבר כנסת אורון מדבר בעד עצמו.

יצחק שפריר: בחוק כתוב שאזור התעשייה ארז הוא יישוב, וזאת מילה מתה בחוק.

יצחק שפריר: גם השמאי הממשלתי בוועדת החקירה העיד בעדותו שלדעתו, היה צריך לקבל את ערך הכינון.

יצחק שפריר: אבל הכול עומד, הכול קפוא.

יצחק שפריר: כלומר אנחנו לא קיימים.

יצחק שפריר: כנראה, אנחנו בעיה כל כך קטנה שאפשר לשים אותה בסוף.

אופיר אקוניס: תודה.

אופיר אקוניס: יאיר פינס, בבקשה.

יאיר פינס: כמו שאמרתי בדיון הקודם, סוגיית המבנים בעניין פיצוי מפוני גוש קטיף מקבלת מענה במסגרת הפיצוי, בין אם במסלול הפיננסי ובין אם במסלול הנכסי.

יאיר פינס: חוץ מזה, כרגע מתנהלים מגעים בין הממשלה לבין המפונים בכל מה שקשור למיצוי התביעות הנוספות שלהם- -

קריאות: לא, לא, בוא תתמקד- -

אופיר אקוניס: טוען מר דיין שאין הידברות.

יוסף דיין: אני בתוך העסק הזה יום-יום –לא רלוונטי.

אופיר אקוניס: הוא אומר שאין הידברות.

אופיר אקוניס: אתם חייבים- - -

דני דנון: מי מטפל מולם.

בנצי ליברמן: הוא רוצה שאני אענה.

אופיר אקוניס: תן לאוצר, אחר-כך אתה.

יאיר פינס: אני סיימתי.

אופיר אקוניס: מה סיימת?

אופיר אקוניס: אתה אומר שיש הידברות, והוא אומר שאין.

בנצי ליברמן: הוא רוצה שאני אענה, לא הבנת אותו?

אופיר אקוניס: אני רוצה שהאוצר יענה.

אופיר אקוניס: אומרים לך שאתם מדווחים לוועדת כלכלה של הכנסת שיש הידברות, אבל פה אומרים לך שהיא איננה קיימת.

יאיר פינס: משרד האוצר לא מנהל את ההידברות, הוא גורם שנמצא בשולחן.

יאיר פינס: אנחנו לא אחראים לקבוע מי מוזמן לדיונים ומי לא מוזמן לדיונים.

בנצי ליברמן: אני ישבתי פעם אחת לבד עם נציגי ארז לפני כחודש.

דני דנון: עם חבר'ה שנמצאים פה?

בנצי ליברמן: כן.

בנצי ליברמן: החוק הוא לא חוק לארז בלבד, הוא חוק לעסקים בכלל.

בנצי ליברמן: תכף אני אומר מדוע ארז נפגע יותר, אבל עקרונית תיקוני החקיקה עבור שינוי מדיניות בהחלטות ממשלה לעסקים שאני מקווה שנבצע בסופו של דבר, משמעותם גם בעניין ארז.

בנצי ליברמן: לפי ההצעה הנוכחית, לא בטוח שהם יקבלו מענה כפי שהם רוצים מכיוון שרוב אנשי ארז הלכו על בסיס שווי הנכס שלהם, ואילו רוב אנשי גוש קטיף הלכו לפי תחשיב אחר- -

יוסף דיין: כי לא היה נכס.

בנצי ליברמן: אני הייתי בונה את הפיצויים באופן אחר לחלוטין, אבל זה לא משנה, כי אני כבר באתי לתשתית קיימת.

בנצי ליברמן: יש פה בעיה עקרונית שנתונה, לדעתי, יותר גם לצדדים משפטיים כיצד שׁמים נכס.

בנצי ליברמן: לגבי אדם שהעלים הכנסה, האם אנחנו שׁמים את הנכס לפי טופס י"א, כלומר על-פי מה שהוא דיווח למס הכנסה; או שאומרים שמה שהוא דיווח למס הכנסה, לא משנה, עכשיו בודקים את הנכס כמות שהוא.

בנצי ליברמן: לדעתי, בסיטואציה הנוכחית של השינויים שיהיו החוק לא יתייחס לנקודה הזאת.

בנצי ליברמן: זה למעשה פורץ את הגבול, ואומר שלא משנה לו מה אדם דיווח או לא דיווח גם אם סיבן את העולם, אלא לוקח ערך נורמטיבי של העלות להקמת דבר כזה.

בנצי ליברמן: זה גדול עליי בשביל לשנות אותו.

בנצי ליברמן: יכול להיות שיש פה בעיה משפטית כי יהיה פה דיווח.

בנצי ליברמן: כי הרי אם דיווחת – קיבלת, לא דיווחת – לא קיבלת או קיבלת פחות.

בנצי ליברמן: זה לא הולך להיפתר בסיטואציה הנוכחית.

בנצי ליברמן: שנית, קיים משא ומתן במובנים של הידברות.

בנצי ליברמן: הם גם יוזמנו אליי ביומיים הקרובים כדי שאתן להם את המתווה הכללי של הפיצויים לעסקים כדי שמי שהלך במסלול הפיננסי גם יוכל ליהנות ממנו ועוד דברים נוספים.

בנצי ליברמן: אבל הבעיה הספציפית של נכסים שלא דווחו כראוי ורוצים לקחת ערך שלא מתייחס לטופס הזה, לא תיפתר כרגע.

אופיר אקוניס: אתה רוצה לענות?

יצחק שפריר: כן.

יצחק שפריר: כבר בדיונים ב-2005 על חוק פינוי פיצוי אמרתי שאם משרד המשפטים ומשרד האוצר כל כך חכמים אנחנו לא רוצים לקבל פיצוי.

יצחק שפריר: יש לנו בניין בגודל של איקס מטר מרובע – שיקימו איפה שהם רוצים.

יצחק שפריר: אם הם יודעים לבנות אותו בפחות מ-700-600 דולר למטר מרובע, אין שום מניעה לכך.

יצחק שפריר: אנחנו לא רוצים פיצוי, לא רוצים לראות כסף.

יצחק שפריר: עובדה שמשרד המשפטים ומשרד האוצר נסוגו מההצעה הזאת ולא קיבלו אותה בכלל.

יצחק שפריר: יותר קל לקחת טופס י"א, ולהגיד לאדם שבנה את הנכס שלו באמצעות בני המשפחה שלו ולא רשם את זה בטופס י"א, שלא מגיע לו.

דני דנון: לקחתם את הפיצויים שהוצעו לכם בזמנו?

יצחק שפריר: את חלקם.

יצחק שפריר: גם הפיצויים האלה, לא את כולם אנשים קיבלו כי הם אוספים כל מיני עבירות.

יצחק שפריר: זה לא מגיע לך, זה לא לפי החוק, זה לא רשום – בקיצור, אפילו בעיות טריוויאליות לא נפתרות, הכול עומד במקום.

יצחק שפריר: למה?

יצחק שפריר: כי מדובר בכסף.

יוסף דיין: בוא נגיד לא יפה: מדובר על 400 מיליון שקל.

יוסף דיין: המדינה הרסה 600 מיליון שקל ביום אחד לפני שלוש שנים.

יוסף דיין: הייתי שותף מכיוון שהייתי רבש"צ ועזרתי להם במיקום הבניינים.

יוסף דיין: המדינה הרסה את הבניינים, הרסה את ארז וניקתה את ארז.

יוסף דיין: המקום הזה שווה 600 מיליון שקל, והמדינה שילמה בקושי 200 מיליון, היא חייבת 400 מיליון לאנשי הבניינים האלה.

יוסף דיין: עם 400 מיליון שקל צריכים לבנות את הבניינים שלנו שוב, אנחנו לא יכולים לדבר על אזור תעשייה חלופי עם התמ"ת כי אין לנו כסף.

יוסף דיין: אם חברת חגור הגדולה קיבלה 600 אלף שקל על 5-4 דונם בנוי, והיום היא מתנהלת מול בתי המשפט כי במנהלת התנופה לא יכולים לפתור לה את זה, ואם לאגד היו 35 דונם, היא לא קיבלה אגורה אחת בארז – זה אומר דרשני.

יוסף דיין: נכון, קשה להם.

יוסף דיין: 400 מיליון שקל זה קשה.

יוסף דיין: גם יושב ראש הקואליציה אמר לי, זה כבד עליי.

יוסף דיין: גם בנצי ליברמן אומר, בצדק, זה כבד עליי.

יוסף דיין: מישהו צריך לפתור את זה.

יוסף דיין: פה עשקו אותנו, לקחו 400 מיליון שקל ולא רוצים לתת לנו חזרה.

יוסף דיין: ואנחנו לא מגורשי גוש קטיף.

יוסף דיין: יש בעיה, כן.

אופיר אקוניס: ראובן, תן לו מענה.

אופיר אקוניס: אתה לא יכול.

אופיר אקוניס: אתה יכול בעוד חצי שנה, בעוד כמה זמן?

אופיר אקוניס: האנשים רוצים את כספם.

יאיר פינס: לצאת מנקודת הנחה שאנשי אזור תעשייה ארז לא קיבלו את מה שמגיע להם זה לא נכון.

יאיר פינס: מי שרוצה יכול לקרוא את פסק הדין של בית המשפט העליון על עתירת ההתנתקות, שבו נכתב במפורש יותר מפעם אחת שהפיצוי שקיבלו אנשי ארז ראוי והוגן ולמעלה מכך.

דני דנון: תן לי דוגמאות לסכומים שהם קיבלו.

יאיר פינס: השונות היא מאוד גדולה, זה תלוי בסוג העסק.

דני דנון: מה הטווח?

יאיר פינס: זה מגיע למיליונים רבים עד מאות אלפי שקלים.

קריאות: איזה מיליונים?

דני דנון: מדובר ב-67 בעלי עסקים.

דני דנון: אפשר לקבל טבלה של הפיצוי שהתקבל לכל בעלי העסקים?

יאיר פינס: לדעתי, יש בעיה של סודיות, אבל הנתונים נמצאים בוועדות הזכאות במנהלת תנופה.

דני דנון: לא צריך שמות.

דני דנון: אפשר לראות מספרים: על 400 מטר קיבלו X, Y.

בנצי ליברמן: לדעתנו, זה נמצא באינטרנט.

בנצי ליברמן: צריך לזכור שמה שמחליטה הוועדה עובר לאינטרנט ללא שם.

בנצי ליברמן: ודאי שאין בעיה של סודיות או פרטיות, זה מתפרסם.

בנצי ליברמן: אפשר בסופו של דבר לראות מה החלטה כלשהי קיבלה.

דני דנון: אני אשמח לקבל את הנתונים האלה בלי שמות.

יוסף דיין: מבנה תעשייה – בלוק 9- -

אופיר אקוניס: חבר הכנסת דנון ביקש, וכך זה יעבור לוועדת הכלכלה וליושב ראש הוועדה לזכויות הילד.

יוסף דיין: אני אתן לך לקרוא כמה דונמים היה בנוי, על-פי המת"ק.

יוסף דיין: יש לי רשימה מדויקת.

דני דנון: כמה אנשים מתוך 67 פנו לבתי משפט?

יוסף דיין: ניגשו, אבל זה עדיין עומד.

דני דנון: בדיונים?

יוסף דיין: כן.

יאיר פינס: יש פסקי דין.

יאיר פינס: יש פסק דין שקובע שהפיצוי ראוי והוגן, וניתן בהתאם לאמות מידה סבירות.

יצחק שפריר: אבל בג"ץ גם הוסיף אחרי פסק הדין הזה שהפיצוי צריך להיות ראוי על מנת שבעל הנכס יוכל לשקם את עצמו.

יצחק שפריר: את זה הוא לא מקריא.

יצחק שפריר: האוצר תמיד מקריא חצי משפט.

יצחק שפריר: חצי משפט זה יותר גרוע משקר.

אופיר אקוניס: יש דברים שהתקדמו יפה, ויש דברים שעדיין תקועים.

אופיר אקוניס: אני מבקש ממנהלת תנופה להמשיך בתנופה שאנחנו התחלנו בה; אני מבקש שגם הממשלה תקיים את ההידברות הזאת בנושא החקלאות ובנושא מבקיעים במהירות האפשרית.

אופיר אקוניס: למבקיעים צריך למצוא כמה פתרונות ממש טקטיים במהירות האפשרית.

אופיר אקוניס: הבנו את הבעייתיות, אבל אפשר לנסות לקדם.

אופיר אקוניס: אני לא יודע אם היית שם בנצי, אנחנו היינו שם- -

דורון בן שלומי: הערת אגב.

דורון בן שלומי: קיבלתי את הדיווח שכבר דיברתם על מימוש הפרוגרמות החקלאיות, אז לא נפתח את זה עכשיו, אבל אני רוצה לומר שהעלינו את זה גם בעבר, ואני מבין שגם יואב התייחס לעניין.

דורון בן שלומי: עקרונית יש יישובים שעל-פי פרוגרמה מאושרת של משרד החקלאות מגיע להם קרקע, ומשרד החקלאות והמנהל עושים מאמצים להביא להם את הקרקע הזאת.

דורון בן שלומי: זה גם דווח בישיבות הקודמות בעניין.

דורון בן שלומי: יחד עם זאת עדיין אין לוח זמנים ברור מתי הפרוגרמה הזאת תהיה בפועל אצל האנשים, חוץ מהמגמה הכללית.

דורון בן שלומי: לזה אנחנו צריכים לשאוף להגיע.

אופיר אקוניס: בדיוק התחלתי לומר.

אופיר אקוניס: בעניין מבקיעים אמרתי; לגבי כל נושא החקלאות- - דורון בן שלומי: - - -

אופיר אקוניס: בנצי מטפל בזה יחד עם מורג, מנהל מחוז דרום במשרד החקלאות.

אופיר אקוניס: אתה רוצה להוסיף מישהו להידברות הזאת?

יואב מורג: את מנהל מקרקעי ישראל.

אופיר אקוניס: בסדר.

אופיר אקוניס: בנצי, אתה מרכז את זה?

דורון בן שלומי: מנהלת תנופה לא מתעסקת במה שקשור לחקלאות שלא קשורה לחבר'ה של גוש קטיף.

דורון בן שלומי: פה אני מדבר איתך על שלושה יישובים: שומריה, אמציה ואבני איתן.

דורון בן שלומי: אבני איתן לא קשור למחוז של יואב, אבל שומריה ואמציה כן.

דורון בן שלומי: עקרונית, אלה שלושה אתרים עם פרוגרמות מאושרות, ועדיין מכסת הקרקע לא הגיעה לסיומה.

דורון בן שלומי: ברוך השם, וצריך לדבר פה גם על החלק הטוב- -

אופיר אקוניס: בסדר, מכיוון שמנהלת תנופה אחראית על יישובם מחדש של מגורשי גוש קטיף היא תרכז את הפעילות הזאת.

אופיר אקוניס: מורג והמנהל יהיה שם יחד עם הנציגות שלכם ונציגי היישובים שדיברת עליהם שבהם אמורות להיות הפרוגרמות החקלאיות האלה, ואני מקווה שעד הישיבה הבאה הפקק הזה יוסר, כפי שהוסרו גם פקקים נוספים.

אופיר אקוניס: יש לך לוח זמנים מוצע?

בנצי ליברמן: יכול להיות שצריך לשמוע ממשרד החקלאות ומהמנהל מה הם אומרים על זה.

אופיר אקוניס: בסדר.

אופיר אקוניס: בנושא משרד החינוך וחבל לכיש, אני מבין שאתם בתוך ההידברות.

אופיר אקוניס: קיבלנו עדכון שתוך כדי הישיבה אתם ממשיכים את ההידברות.

אופיר אקוניס: אני מציע לקבל את הזמנתו של אל"מ פלד לקיים את הישיבה באזור לכיש כדי שנעמוד על ההתקדמות גם של גני הילדים, האם הבולדוזרים ירדו מהגבעות או לא.

אופיר אקוניס: זה טוב, ככל שהם יקדימו לרדת אנחנו נשמח.

2538: יראו גם כלניות.

אופיר אקוניס: בדיוק.

דן גרונר: מה עם נושא רכבת ישראל?

דן גרונר: הוזמנו לכאן נציגים.

אופיר אקוניס: למה הוזמנו נציגי הרכבת?

אופיר אקוניס: לא היו איתכם בעיות- -

לאה ורון: - - -

אבי גור: רגע, עוד מילה בנושא הילדים.

אופיר אקוניס: כל נושא זכויות הילד ועניין הטיפול בילדים – בוועדה לזכויות הילד.

אופיר אקוניס: זה ענייני חינוך, אז לא- - - תודה רבה, הישיבה נעולה.